Cristian Tudor Popescu a vorbit despre ridicarea suspendării Simonei Halep și l-a atacat dur pe Patrick Mouratoglou. Ziaristul nu a putut trece cu vederea apariția în cadrul unei emisiuni televizate.
Cristian Tudor Popescu a reacționat pe pagina sa de Facebook înainte de apariția Simonei Halep în cadrul emisiunii "Sinteza zilei" moderată de Mihai Gâdea la Antena 3 CNN.
Cristian Tudor Popescu a comentat fără menajemente decizia fostului număr unu mondial de a participa la această emisiune: "Simona în politică? Pentru a-și celebra victoria, Simona Halep a ales canalul de sport Antena 3 și pe cunoscutul jurnalist sportiv, specializat în tenis, M. Gâdea.
Nu a băgat în seamă posturile Digi Sport sau Eurosport, și nici pe comentatorii de oină, cu experiență, cum ar fi Cristi Mândru, Dragoș Suciu, Silviu Zancu sau Radu Naum".
CTP a trimis apoi o nouă "săgeată": "Sunt sigur că este o decizie îndelung cântărită, ca și aceea prin care i-a selectat pe Mouratoglou și compania".
Cristian Tudor Popescu e de părere că Halep ar fi trebuit să aleagă o televiziune specializată pe sport sau tenis: "Dar, cine știe, poate că Simona năzuiește să intre în politică, în partidul lui Dan VoiculescuA3…".
Ziaristul a fost foarte surprins de ridicarea suspendării Simonei Halep: "I s-a făcut dreptate, este o veste foarte bună în ciuda faptului că e surprinzătoare, eu nu am mai auzit de o asemenea reducere de suspendare până acum, de la 4 ani la 9 luni.
Și este o veste foartă bună pentru că Tribunalul de la Lausanne a ținut seama de ce am spus din primul minut și până azi. Am susținut mereu, am și scris, că a greșit, dar nu pot să cred că în mod conștient ar fi introdus în corp acea substanță".
CTP l-a pus la punct și pe fostul antrenor al Simonei Halep: "Faptul că Mouratoglou, chiar atât de târziu a făcut totuși recunoașterea, pentru că din ordinul lui i s-a dat, iar Simona nu a știut ce a luat, asta a contat.
Cele 9 luni sunt corecte, o penalizează pentru că s-a dat pe mâna acestui escroc cu bagaje, să țină minte să nu mai facă așa ceva, și-a abandonat staff-ul și s-a pus în brațele altui staff, străin.
Acest escroc a fost izgonit recent de echipa lui Holger Rune, ar fi trebuit să se informeze mai bine înainte de a se abandona escrocului Mouratoglou".